Hennalan hätämajoitusyksikkö saa erityiset lapsitilat - ensimmäisenä Suomessa

Lahti on Pelastakaa lapset -järjestön kansallinen lippulaivaprojekti turvanpaikanhakijalasten sopeuttamisessa.

Laura Glad

Lahden Hennalan hätämajoitusyksikön yhdessä kasarmirakennuksessa tuoksuu tuore maali. Ankeat seinät ovat saaneet piristystä kirkkaista väreistä, kun koulutuskeskus Salpauksen maalari- ja nuorisotyöopiskelijat ovat tarttuneet pensseleihin ja aloittaneet lapsille suunnattujen tilojen muutosprojektin.

Kyseessä on Pelastakaa lapset -järjestön hanke, joka toteutuu ensimmäisenä Suomessa juuri Lahdessa. Järjestö puuhaa jo ympäri Eurooppaa ja muualla maailmassa testattuja lapsiystävällisiä tiloja nyt myös Suomeen. Lahden lisäksi lippulaivakohteena toimii Oulu.

Lahdessa projekti polkaistiin käyntiin vajaa kuukausi sitten Helsingissä toimivan keskustoimiston ja Lahden paikallisjärjestön yhteisvoimin. Lahti valikoitui aloituspaikaksi osin maantieteellisistä syistä, kertoo Pelastakaa lapset -järjestön kansalaistoiminnan päällikkö Riitta Kauppinen.

– Täällä oli myös aktiivinen paikallisyhdistys, joka otti itse aktiivisesti roolia tässä. Ilman sen tekemää työtä ei olisi mitenkään pystytty selviämään, Kauppinen kiittelee.

Lahden paikallisyhdistyksen Tiina Ollikainen kuvailee toiminnan alkuhetkien sujuneen mallikkaasti. Maalaustyöt aloitettiin viikko sitten, ja tilat sekä toiminta pyritään saamaan valmiiksi nopealla aikataululla. Vapaaehtoisia on koulutettu tähän mennessä noin 30.

– Tämä on koko ajan uuden miettimistä, Suomesta ei ole mitään valmista mallia. Aloitimme näin ison jutun poikkeuksellisen nopeasti. Tällä viikolla on vielä koulutuspäivät, ja käytännössä on jo olemassa ryhmä, joka pystyy toimimaan. Kaikki asiat mietitään mahdollisimman pitkälle lasten näkökulmasta, että tilat ovat kunnossa ja vapaaehtoiset on koulutettu. Meillä on tosi tarkat kriteerit vapaaehtoisille, Ollikainen sanoo.

Hän jakaa kiitosta erityisesti SPR:lle tilojen luovuttamisesta sekä Salpauksen opiskelijoille rivakasta ja tarkasta työskentelystä.

– Tämä on ensimmäinen Suomessa, joten kaikki mietitään tarkkaan. Tämän tulee olla turvallinen paikka lapsille, se on se pohja, Ollikainen tiivistää.

Kansalaistoiminnan päällikkö Riitta Kauppinen kuvailee vastaanottokeskusten lapsiystävällistä toimintaa kokonaisvaltaiseksi.

– Paikan idea ei ole se, että lapset tulisivat pelkästään leikkimään tänne, vaan ohjattu toiminta on mietitty tarkkaan niin, että se tukee lapsen kehittymistä, kasvua ja toipumista kriisistä, joka siellä on takana. Ammennamme kaikkea sitä osaamista ja kokemusta, mitä meillä on lapsen hyvästä kasvusta ja kehityksestä ja tuomme sitä tähän, samoin kuin kouluikäisten lasten oppimisvalmiuden ja suomen kielen taidon vahvistamista.

Pääsevät turvapaikanhakijalapset kuitenkin tilassa myös leikin makuun.

– Lapset eivät välttämättä ole päässeet kokeilemaan esimerkiksi askartelua omissa maissaan. Leikkiminenkin voi olla uusi asia.